Lene Espersen (KF), 2011-11-22:
Jeg vil gerne indlede med at sige tak til europaministeren for på vegne af regeringen at give et både godt og fyldestgørende indlæg om Europas udfordringer.
Selv om Liberal Alliances forespørgsel hviler på en pinlig fejloversættelse af det engelske ord governance, der betyder ledelse og styring, men som Liberal Alliance oversætter til regering, skal de manglende eller måske bevidst fordrejende engelskkundskaber dog ikke afholde mig fra at takke Liberal Alliance for, at vi får lejlighed til at diskutere substans frem for skræmmebilleder.
Og med et dansk EU-formandskab, der kommer til at stå i økonomiens tegn, er det også relevant at høre, hvordan partierne ser Danmarks fremtid i relation til den del af verden, som vi er placeret i.
Det europæiske samarbejde blev bygget på ruinerne af anden verdenskrig.
Fremsynede politikere med Jean Monnet og Robert Schuman i spidsen erkendte, at hvis vores kontinent skulle undgå fremtidige krige, skulle nationerne have et langt tættere økonomisk og politisk samarbejde.
Visionen om samarbejde og samhandel frem for krig og konflikt var ikke kun smuk, den var også klog, og det er fortsat fundamentet for vores fælles fremtid.
Med 27 medlemslande og en række nationer, der står på spring for at blive medlem af EU, er der ikke tvivl om, at det er en fordel at have et forpligtende samarbejde mellem selvstændige lande.
For Det Konservative Folkeparti er det da også helt og aldeles afgørende, at det sker under respekt for nationalstaten og med fokus på nærhedsprincippet, at EU udvikler sig som et forpligtende samarbejde.
Balancen består i at forstå, at Danmark har brug for EU, men at EU også har brug for os, og at Europas styrke – ud over et stærkt værdifællesskab – i høj grad er vores forskelllighed.
Derfor skal harmoniseringstendenser og ensartede regler også grundigt afvejes med nytten af dette, og det er, uanset om vi taler om det indre marked eller om bekæmpelse af kriminalitet.
Der er nemlig blandt borgerne stor forståelse for, at grænseoverskridende problemer kræver grænseoverskridende regler.
Samtidig må vi erkende, at Europa og EU står over for store udfordringer.
Den globale magtbalance forskydes mod øst og syd, de enkelte nationers konkurrenceevne er under pres, og nationalstaterne udfordres af både gældsætning, demografi og et værdipolitisk pres udefra.
Hvis Europa skal forblive en vinderregion, kræver det et stærkt EU med politisk handlekraft og vilje til at løse de udfordringer, man står over for.
For Danmarks vedkommende valgte den borgerlige regering op igennem 00'erne, altså fra 2001 til 2008, at overhøre oppositionens krav om at bruge flere penge.
Vi valgte i stedet at reducere Danmarks gæld, således at vores nettogæld var nul, da finanskrisen ramte verden.
Det gav os et bedre udgangspunkt end de fleste lande, og selv om den verdensomspændende krise også har ramt Danmark på vores eksport og har øget vores arbejdsløshed, er vi ikke i en situation, der er uoverskuelig.
Genopretningspakken, de reformer af efterlønnen og ikke mindst vores dagpenge, som skal behandles her i Folketinget i denne uge, har medvirket til, at vi med rettidig omhu har fået dansk økonomi langtidssikret.
Desværre har politikerne i en lang række af eurolandene ikke haft det samme politiske mod, og derfor er det velgørende, at man med sixpacken og de øvrige topmødekonklusioner enstemmigt har besluttet at indføre obligatoriske regler, der kan være med til at sikre en ansvarlig økonomisk styring.
Det er på rammeniveauet, at man har indført dette.
Det er stadig væk sådan, at de enkelte lande naturligvis selv kan og skal beslutte, hvilke økonomiske instrumenter de så bruger til at nå målene.
Men det er afgørende for tilliden til euroen og de lande, der deltager, at man genopretter økonomien og fører en ansvarlig økonomisk politik.
Det Konservative Folkeparti deler også fuldt ud europaministerens overordnede tilgang til de helt overordnede problemstillinger, vi har diskuteret her i dag, nemlig at vi naturligvis respekterer euroforbeholdet – også selv om Det Konservative Folkeparti helst havde set, at vi havde været med – at vi efterlever de henstillinger, vi får som et af 27 medlemslande, og at vi arbejder for, at emner, der har relevans for alle 27 lande, også behandles i denne kreds og ikke i en mindre eurokreds af 17.
Vi er i det hele taget skeptiske over for tiltag, der skaber et Europa i flere hastigheder.
Hvis Europa på ny skal præge verdensøkonomien, kræver det sammenhold og ikke, at vi splitter os op i små grupper.
Her har vi en enestående chance, for Danmark får som formandskabsland en væsentlig rolle at spille i at håndtere de nye økonomiske instrumenter, Det Europæiske Semester og samtidig for alvor starte forhandlingerne om EU's fremtidige budget.
Det kræver en aktiv tilgang, og det kræver en bred politisk opbakning.
Det vil Det Konservative Folkeparti bakke op om.
Vi støtter naturligvis det gode forslag til vedtagelse, som vi selv har været med til at udfærdige sammen med Socialdemokratiet, Venstre, Det Radikale Venstre og Socialistisk Folkeparti, og jeg vil gerne takke for en god debat.